G staan vir Gabriella (my alfabet van vreugdes) | Tannie Frannie
G staan vir Gabriella (my alfabet van vreugdes)
Gabriella, oftewel Gabby, is my vyfjarige kleindogtertjie. Ek was so bevoorreg om haar twee jaar lank te kon oppas voor sy skooltjie toe is, omdat haar boetie op pad was en ouma nie vir albei kans gesien het nie.
Sy het nou net ‘n seetoneel hier in my kamer gebou: die kruppel rooi sambreeltjie staan regop op my bed, op die vloer lê ‘n ou duvet wat die seesand voorstel, besaai met speelgoed, en net buite my deur is die “see”, ‘n blou-en-groen babakombersie. Al vyf die waterverfprente wat sy die afgelope vakansie vir my geverf het, is met Prestik teen die muur vasgesit.
Hoe het die kindjie so vinnig grootgeword? Gister het sy haar eerste wisseltandjie self uitgepluk en gisternag het die Tandefeetjie (soveel meer romanties as die eg Afrikaanse Tandemuis) bloupers blinkervoetspoortjies op haar vensterbank gelos (haar mamma is goed met sulke kunswerke) en die bakkie waarin die tandjie gelê het, vol blinkertjies gestrooi. Moet sê ek weet nie hoe die feetjie/muis met inflasie tred hou nie − ‘n tand kos nou net mooi eenhonderd keer meer as toe my kinders klein was!
Hierdie kindjie besorg haar ouma matelose vermaak en vreugde. ‘n Hoogtepunt dié naweek was toe ek Laatlam na sy dogtertjie sien kyk met die mooiste uitdrukking van liefderike vertedering op sy gewoonlik iesegrimmige gesig.
15 thoughts on “G staan vir Gabriella (my alfabet van vreugdes)”
April 8, 2019 om 1:37 nm
Dis darem ‘ n wonderlike voorreg! Ek onthou ons het saam ouma geword, Frannie. My knapie is ook al vyf. Die tyd vlieg darem. Sy is te pragtig!
April 8, 2019 om 1:40 nm
Ouma, dis ‘n wonderlike, gelukkige G wat jy het. 😁
April 8, 2019 om 1:42 nm
Dogtertjies laat mos maar hul pappas se harte so vermurwe, Frannie. Ons altwee het vyfjarige Gabriella dogtertjies, maar myne is June 6.
April 8, 2019 om 3:57 nm
April 8, 2019 om 6:55 nm
Wat n ongelooflike voorreg Frannie!
April 9, 2019 om 3:43 nm
Ek weet, en my hart gaan uit na die baie oumas in ons land wie se kleinkinders so verskriklik ver is.
April 9, 2019 om 5:27 nm
Dankie Frannie, ja dit is moeilik!
April 9, 2019 om 5:50 vm
Koester, koester, Frannie…..as jy weer kyk kry sy haar leerlinglisensie en jou hart wil smelt. Mooi geskryf!!! Nou goed ek gaan bely…jou seun se iessegrimmige gesig het my laat glimlag.
April 9, 2019 om 3:42 nm
Watter groot bederf om so op ‘n ry kommentaar van jou te kry! Ja jong, ons ken almal daardie uitdrukking as ons volwasse kinders het 😀
April 9, 2019 om 6:49 nm
Ek vat mos ‘n dag dan lees ek blogs omdat ek nie elke dag daarby uitkom nie. Op die oomblik kan ek die IPL daarvoor blameer 😊
April 9, 2019 om 4:38 nm
Pragtige skrywe Frannie.
April 18, 2019 om 8:17 vm
Daardie uitdrukking van liefde op die Pappa se gesig vir Gabby maak Ouma se hart sommer vol van liefde en dankbaarheid. Ek hou ook daarvan om my seun te sien en hoe hy die kleine mensekindjie met liefde oorvloei/oorspoel.
April 18, 2019 om 7:21 nm
Ons seuns bou so ‘n mooi toekoms vir hulle dogters deur hulle so liefderik te behandel ❤
April 18, 2019 om 11:41 nm
Dit is beslis so. Geen geweldadige opruiende nie. Net liefde en nogmaals liefde en geduld.
April 24, 2019 om 10:25 vm